Kuczogi Zsuzsanna

Megtisztelő, de egyben nehéz feladat Kuczogi Zsuzsa díjazásához laudációt mondanom. No, nem azért nehéz, mintha nem lenne elég laudálandó a díjazott tevékenységében, hanem azért, mert **az ő esetében a szakmai és az emberi vonatkozásokat** **nehéz** egymástól elválasztani. Ugyanis – és talán nem szerénytelenség ezt itt megemlítenem – a laudálandóhoz a szakmai mellett baráti kapcsolat is fűz. A két dolog – aminek, mint látni fogjuk, immár évtizedekre visszanyúló története van - így számomra gyakorlatilag szétválaszthatatlan. Mondhatjuk: vállaltan elfogult vagyok irányában.

Ismeretségünk még 1981 nyarára - őszére nyúlik vissza. Igaz, ez akkor még meglehetősen felszínesnek volt tekinthető. Ekkor kerültem a BTM-be ötöd éves gyakornokként, ahol az Altmann Júlia és Bertalan Vilmosné vezette óbudai ásatásokra nyertem beosztást. Az ásatáson időről-időre megjelent egy feltűnően csinos ifjú hölgy, akiről hamarosan kiderült, hogy – kollégájával, Héjjas Pállal, valamint a Műszaki Egyetemről érkezett kollégákkal együtt – többek között e munkák geodéziai felmérésérét is felelt.

Szorosabb szakmai kapcsolat a következő évben alakult ki, amikor – immár régészeti segédmunkásként – a budai királyi palota Zolnay László által vezetett feltárásain dolgoztam. A nagy felületen, bonyolult körülmények között végzett munka áttekintése frissen odacsöppentként nem kis feladatot jelentett számomra. Ebben nyújtott rendkívül nagy segítséget Kuczogi Zsuzsanna, aki mind az átfogó alaprajzok, mind a részletek tekintetében bármikor készséggel szolgáltatott adatot. Mi több, ha kellett, részletes szóbeli magyarázatokat is fűzött hozzá.

Persze, mondhatnánk, könnyű volt neki, hiszen a múzeumnál ekkor neki már „komoly múltja” volt. 1970 decemberében került a BTM-hez, ahol rajzolói, illetve földmérő-technikusi munkákat látott el. Kezdettől benne volt a Zolnay-féle palotai ásatások dokumentálásában. Ez akkor nehéz, embert, **szak**embert próbáló feladatot jelentett. És nem csak azért, mert a felmérés és szintezés még a számítógépes mérőállomások és a GPS rendszer előtti, „kőkorszaki” teodolitokkal történt, hanem azért is, mert a munkák kezdetben rendkívül nehéz körülmények és fojtogató időkeretek között zajlottak. Az akkori műemlékvédelem nagyobb dicsőségére a budai palota Északi előudvara területén a múltat bulldózerekkel – és ha azokkal már nem ment – robbantással törölték el. Hogy a maradványok mégis valahogy megörökítésre kerüljenek, a dokumentálás idejére a kollégák a felrobbantandó falakra kellett, hogy ráüljenek. Kuczogi Zsuzsa pedig nem csak ezekben a „hőskorban” zajló dokumentációs munkákban vett részt, hanem végig az immár valamivel konszolidáltabb körülmények között zajló ásatásokban is. Így aztán szó szerint napi munkakapcsolatba és hamarosan barátságba kerültünk.

Munkája azonban természetesen a palotai ásatások mellett a Középkori Osztály többi kutatására is kiterjedt. Bármikor bizton számíthattam/számíthattunk rá. Feladatát mindig példamutató pontossággal végezte, legyen az bonyolult alaprajzi felmérés vagy „egyszerű” metszetrajz. Számára természetes volt, hogy a felmérés végén mindig végzett még egy ellenőrző visszamérést az alappontokra.

A terepen végzett munka mellett azonban igen fontos szerepet játszott a kifelé kevésbé látványos háttérmunkában, a dokumentációs rajzok megszerkesztésében, kihúzásában is. Mint a rajztár vezetője komoly hangsúlyt fektetett arra, hogy a Középkori Osztályon végzett dokumentációs munka egységes szempontok és egységes forma szerint kerüljön kivitelezésre, leadásra. Az általa lefektetett alapelvek mind a mai napig mérvadóak a Középkori Osztály rajztárának működésében.

A földmérő és dokumentációs munka mellett külön hangsúlyozni kell azonban a kiváló tárgyrajzolási és egyéb illusztrációs tevékenységét. Számos tudományos publikáció nélkülözhetetlen, rendkívül nívós rajzi melléklete kötődik nevéhez. Az 1970-es évektől a 2011-ig, nyugdíjba meneteléig terjedő időszakban szinte alig találunk olyan Budapest Régiségei kötetet, amelyben rajza ne szerepelne. Több BTM-es és más kiadású önálló szakmai kötet illusztrátora volt. Rendkívül igényes grafikai munkáját dicséri például H. Gyürky Katalinnak a budai domonkos és a kánai bencés kolostorról szóló kötete vagy *Az üveg* c. monográfiája. És hogy az utóbbi évek terméséből is példát vegyünk, Végh András Buda középkori helyrajzáról szóló munkáját említhetjük.

Emellett nélkülözhetetlen illusztrátora volt Kubinyi András és más kollégák számos, máshol megjelent szakcikkének, vagy Zolnay László Budapest középkoráról és Csorba Csaba várakról szóló népszerűsítő könyveinek. Az 1991-ben, Braunschweigben megrendezett, nagyszabású *Budapest in Mittelalter* c. kiállítás és annak katalógusa megvalósíthatatlan lett volna térképei, alaprajzai vagy tárgyrajzai nélkül. Illusztrátori ténykedése azonban messze nem csak a BTM tudományos tevékenységéhez kötődik, hanem az MTA Régészeti Intézetéhez is. Hatalmas mennyiségű tárgyrajza fűződik például Gabler Dénes különböző, terra sigillátákról szóló munkáihoz, vagy térképei Szentpéteri József avar monográfiájában, de keze munkáját dicséri több Holl Imre, Jerem Erzsébet vagy Torma István cikk illusztrációja is.

Összességében, „szűkebb pátriájában”, a BTM-ben végzett munkássága az intézmény régészeti tevékenységének (és ez alatt messze **nem** csak a Középkori Osztály munkája értendő) olyan stabil hátterét adta, amely nélkül nehéz, vagy éppen lehetetlen lett volna a folyamatosan előttünk tornyosuló feladatokat szakmailag megfelelő módon végrehajtani.

A fentiek alapján feltétlen indokolt a Henszlmann-díj odaítélése. Ez által végre olyan „háttér” személy is a reflektorfénybe került, aki nélkül a régészeti munka színvonalas elvégzése elképzelhetetlen, de akiről gyakran csak a legszűkebb szakma tud.

Végül, hadd kanyarodjak vissza a bevezetésben említett emberi oldalhoz. A szigorú és magas szintű szakmai munka együtt járt egy nagyon meleg, segítőkész, baráti attitűddel, amely valamennyi kollégára kisugárzott, illetve kisugárzik ma is. Ez gyakran egy-egy kedves mosoly vagy nevetés formáját ölti.

Kedves Zsuzsa, amellett, hogy „hivatalból” gratulálok e szép szakmai elismeréshez, engedd meg, hogy egyúttal a magam nevében megköszönjem a több évtizedes személyes barátságot is.